हादरसायाव कभिडनि सनदेरनाया खम जादोंब्लाबो थैनायनि अनजिमाया खमायाखै। दा बेखौ लानानै साननो गोनां जादों। जों थांनाय बोसोर कभिडनि गिबि दोहौनि सनदेरनाया खम जानाय लोगो-लोगो बयबो गोसोयाव रंजानाय मोन्दोंमोन। नाथाय कभिड प्रट’कल सिफायनायनि थाखाय दा बे नैथि दोहौयाव जों गिलु-बालु थासारिजों मोगा-मोगि जानांदों। गिबि दोहौयाव जों बैसो गोरा सुबुंफोरखौ खोमा नांबाय। नाथाय कभिडनि नैथि दोहौयाव जों खोमानांदों गोबां लाइमोनफोरखौ । साननैसो उनाव जोंनि सांग्रांथिनि थाखाय जिउसानि सनदेरनाया खमायगोन। कभिड प्रट’कलखौ सोरखार-खुंथायनिफ्राय फोसावगोन। नांथारगौ जायाब्ला कभिड टेस्ट खालामनाय जाया । जाहोनाव जिउसानि सनदेर जानाय सुबुंफोर गोयै बादि जागोन ! नाथाय बे खेबाव गावखौनो जाम्बा खालामनानै लाया होननानै समाय लानांगोन। ओजों सावस्रि गोनोखोफोरा रोखा खालामनानै होदोंदि कभिडनि थामथि दोहौयाव गाग्लोब जागोन गथ’साफोरासो। गोसोयाव लाखि नांगौदि मासे जिउसाया जोबस्रां होनो हागौ गंसे हादरनि इयुनखौ । दा जों बांसिनानो कभिडनि भेकसिनखौ थुजाखांबाय । नाथाय गथ’साफोरनि थाखाय दिनैसिम भेकसिन दिहनथ’वाखै। गैया देहा फाहामसालिफोराव गथ’साफोरखौ मोजां फाहामथाय होनायनि राहा । गैया गथ’साफोरनि थाखाय भेन्टिलेटर। बिसोर माबोरैबा कभिड जिउसाजों सनदेर जायोब्लाबो बुंनानै लानो रोंनाय नङा। रोंनाय नङा देहानि जेंनानि सायाव बुंनो ! बिदि जायोब्ला मा खालामनो ? जायनि थाखाय आसामाव गथ’साफोरनि थाखाय साइल्डस स्पेसिलिस्ट दाख्थरनि अनजिमायाबो खम। बिनिखायनो फैगोन सानफोराव जेंनाखौ खालामनानै लायैयानो स्रा होननानै खायसे सुबुंफोरा बुंनो नागिरो। दा जों कभिड जिउसानि थाखाय सांग्रांथि जानानै, कभिडनि प्रट’कलखौ मानिनानै सोलिनानैसो थामथि दोहौखौ फेजेन थारनांगोन । बेजों लोगोसे जों गावबा-गावनि खामानिखौबो मावनांगोन। बे थिगदि साग्रिद जायोब्ला माब्लाबाबो खैफोदा फैया। बिनिखायनो जों साफ्रोमबो सिखोन-साखोन थानायजों लोगोसे सम-सम साबोनजों आखाय सुनाय, समाजारि जानथाय आरो खुगायाव मास्क गानबाय थायोब्ला बे फैगोन कभिडनि थामथि दोहौया जोंनि जेबो खहा खालामनो हानाय नङा होननानै बुंनो हायो।